LidanRubinov/Halacha-QA huggingface dataset:
שאלה: חנוכיה עגולה: מה צריכה להיות צורת החנוכיה? האם חנוכיה שנרותיה עומדים בחצי קשת ולא בשורה אחידה כשרה?
תשובה: מעיקר הדין מותר לעשות חנוכיה גם בחצי עיגול, האחרונים אומרים שעדיף אמנם ישר, אבל היות וכל נר עומד בפני עצמו וניתן למנות את מספר הימים זה כשר. לכן הייתי אומר שלכתחילה מצד ההידור יעשה שורה ישרה של נרות אבל אם מאיזה שהיא סיבה לא יכול אז כשר גם בחצי עיגול.
שאלה: הכסף המתאים לפדיון: ב"ה נולד לנו בן בכור. קיבלנו מתנה מדוד שלי חמישה מטבעות של דולר אחד עשויים כסף לצורך הפדיון. האם ניתן להסתפק בהם? האם ניתן להקדים את הפדיון ביום אחד?
תשובה: א. צריך לבדוק אם שוויים מקביל לשווי של חמשה שקלים של תורה, כי בכל דבר אפשר לפדות, יש שהיו פודים במג'יבות טורקיות, בכל דבר אפשר לפדות, גם לפני שלושים שנה הוציאו בארץ מטבעות מיוחדות לפדיון הבן. ב. אי אפשר לפדות לפני הזמן דהיינו לפני שלושים ואחד יום מהלידה, למשל, תינוק שנולד ביום ששי, אז לאחר ארבעה שבועות ביום ראשון זמן פדיונו. לפני כן אי אפשר לפדות, ואחרי כן אם מאחרים אז כן מקיימים את המצווה, אך לכתחילה יש לפדות ביום 31 בזמנו.
שאלה: בדיקות גנטיות לבני זוג: שמעתי שישנם בדיקות גנטיות שעושים שני בני זוג. רציתי בבקשה לברר מה עם אותם הבדיקות ומה מטרתם? האם זוג שהחליט כבר עקרונית להתארס צריכים לעשות את הבדיקה, או שאין כבר טעם, כי את האירוסין לא יבטלו בכל מקרה?
תשובה: יש חשיבות רבה לבצע בדיקות גנטיות, ועל ידי בדיקות אלה נגיע למצב, בע"ה, שלא יהיו בעיות כאלה ולא יולדו ילדים עם מומים נוראים כאלה ודבר זה ימנע סבל רב למשפחות. טוב מאד עשה ארגון "דור ישרים" שייסד את הבדיקות האלה בצורה מסודרת בכל הציבור. בדיקות אלה מיועדות לזוג לפני האירוסין, דור ישרים אינו בודק זוג שכבר התארס אבל זוג כזה יכולים להבדק בקופת חולים. כדאי לשקול בכובד ראש אירוסין בין שני בני אדם עם בעיה גנטית, ולהתייעץ עם מומחה.
שאלה: בית אחד עם הרבה פתחים: אנו גרים בבית קומות בקומות קרקע. היכן המקום הטוב ביותר שבו אנו צריכים להדליק את נרות החנוכה: א. בפתח הבית? ב. בפתח החצר היוצאת לרשות הרבים? ג. בפתח הכניסה לחדר מדרגות, המשותף לכל הדיירים וגם לנו? אנו אשכנזים ומדליקים מספר חנוכיות. האם כדאי להדליק את החנוכיות בכמה פתחים שונים?
תשובה: בזמנינו הכי עדיף להדליק במקום שיהיה יותר פרסומי ניסא. ובחלון אחד (היכן שיש הכי הרבה פרסומי ניסא) יכולים להדליק כמה בני בית כי היום שמדליקים כל אחד בחנוכייה משלו ניכר מספר הנרות שבכל חנוכיייה ואין חשש לטעות. לכן תבדוק במקום שהנך גר איפה יש יותר יותר פרסומי ניסא, בחלון או בפתח הבית וכו' ותדליק היכן שיש יותר עוברים ושבים שיוכלו לראות את הנרות וזהו פרסומי ניסא.
שאלה: איך להטביל קומקום מיוחד?: יש חנות שמנוהלת ומופעלת על ידי יהודים. קניתי משם קומקום חשמלי מפלסטיק שבתחתיתו יש צלחת מתכתית, כנראה מה שמחמם את המים. האם כלי זה צריך טבילה?
תשובה: רק הקומקום עצמו צריך טבילה אף שעשוי מפלסטיק כיון שיש בו גוף חימום ממתכת (ספר הכשרות). הרב רואי מרגלית.
שאלה: סעודה שלישית או תפילת ערבית?: כאשר ישנה אפשרות או לקיים סעודה שלישית כהלכתה או להתפלל ערבית של מוצ"ש במניין - מה עדיף?
תשובה: אם מדובר במקרה שאם יאכל סעודה שלישית לצאת ידי חובתו יפסיד את המניין אז עדיף שיאכל סעודה שלישית משום שהמקור של חיובה חשוב יותר ובסופו של דבר לא יבטל את התפילה לחלוטין אלא רק את המניין. כמו כן לערבית יש תשלומין ולסעודה שלישית אין, דין המלמדנו שעדיף שיאכל סעודה שלישית. אבל אם מאריך מעבר לנדרש אז וודאי שישתדל לסיים בזמן כדי שיוכל להזדרז למנין ערבית.
שאלה: אותיות חסרות ומתחלפות בתפילה: למה בפסוקי דזימרא של תפילת שחרית בשבת, בתפילת האדרת והאמונה המסודר לפי א -ב, כתוב הסגוי והשגב כששגב היא מילה שמתחילה בשין ולא בסמך? כנ"ל ב"אשרי יושבי ביתך", למה האות נון נפלה?
תשובה: א. פעמים רבות אותיות ס' ושין שמאלית מתחלפות ביניהם וח לא הקפידו על כך. לכן אפשר לראות מילים שהתקבעו בעברית החדשה באות מסוימת, אך כתובות במשניות או בתלמוד באות מתחלפת, פעמים כך ופעמים כך. במקרים של פיוטים בהם חשוב לפייטן הנשמע יותר מן הכתוב, לעיתים השינוי בידיעה כגון: שמחים בצאתם ששים בבואם (יוצר לשבת). ב. הגמ' בברכות ד: מתייחסת לחסרונה של האות נ' ב"אשרי יושבי ביתך" כרומזת על נפילה, כדברי הפס': "נפלה לא תוסיף קום בתולת ישראל", ואעפ"כ דרשו ג"כ "עוד" קום בתולת ישראל. ודוד ע"ה רמז על כך בפס' הבא: סומך ה' לכל הנופלים. הרב רואי מרגלית.
שאלה: באיזו שעה לעשות את הפדיון?: האם ניתן לעשות בבוקר פדיון לתינוק שנולד אחר הצהריים או שחייבים להמתין עד שיישלמו 24 שעות משעת הלידה?
תשובה: שאלה נכונה, ערוך השולחן ביורה דעה סימן שה' כותב שפדיון הבן זהו דין ביום ל"א למרות שלא נשלמו שלושים יום מעת לעת משעת הלידה, אמרינן מקצת היום ככולו.
שאלה: זמן ההדלקה לחוזר בתשובה: כיצד ינהג אדם החוזר בתשובה שאין לו מנהג קודם מביתו לגבי הדלקת הנרות, ידליק בשקיעה, ידליק עם צאת הכוכבים או שידליק לאחר ערבית (מתפלל ערבית בצאת הכוכבים)?
תשובה: חוזר בתשובה ינהג ע"פ מנהגי עדתו בכל ההלכות (שו"ע או רמ"א או בן איש חי וכף החיים וכו'). לגבי נרות חנוכה: האשכנזים מתחלקים בין הליטאים שמדליקים בשקיעה לבין החסידים שהם הרוב שמדליקים לאחר תפלת ערבית בצאת הכוכבים (ניתן לבדוק לפי שם המשפחה והמוצא, אגב גם חלק מן התימנים מדליקים בשקיעה). הספרדים מתפללים ערבית לאחר שקיעה ומדליקים מיד בצאת הכוכבים. הרב רואי מרגלית.
שאלה: ברית לפני פדיון הבן: נולד לי נכד שלפי חוות דעת הרופאים לא ניתן לעשות לו ברית או הקזת דם - אלא בעוד מספר חודשים. האם מותר לקיים את מצוות פדיון הבן במועד למרות שלא נעשה עדיין ברית?
תשובה: יעשו פדיון ביום ל"א, אין לזה קשר בין הברית לפדיון, הוא נחשב בר קיימא לאחר ל"א יום בחוץ, ואת הברית דחו כנראה בגלל פגם אחר או שהיה חולה.
שאלה: מתי מברכים על מצוות?: למה על מצוות כיבוד אב ואם, צדקה וכיו"ב לא מברכים ועל מצוות מעקה כן מברכים?
תשובה: יש על זה תשובת הרשב"א, שכיבוד אב ואם וכל מצווה שהשכל האנושי מחייב אותה, אנו לא מבליטים את הנקודה של 'אשר קדשנו במצוותיו וצוונו', על אף שכשאנו מקיימים מצוות אלו שומה עלינו לקיימם בגלל הציווי האלוקי ולא בגלל השכל האנושי, מ"מ לא מבליטים זאת על ידי ברכה, כך כותב ערוך השולחן שעל מצוות שכליות לא תקנו ברכה. מה שמברכים על עשיית מעקה דווקא ולא על כל סילוק היזק אף שמחוייבים מהתורה לסלק כל מפגע, משום שעל זה כתבה התורה מפורשות, כך כותב החיי אדם.
שאלה: פירוש המילה חשמונאים: מה פירוש השם "חשמונאים"?
תשובה: חשמונאים פירושו שרים. זהו מעמד ממשלתי שקיבלו המכבים בעקבות המנהיגות שגילו בהובלת המרד, והמשיכו אח"כ להנהיג את העם. מעמד זה שונה ממעמד המלוכה שהיה לפני כן ולאחר מכן. הרב רואי מרגלית.
שאלה: נסיעה בשבת לשיעור תורה: אני גר בחו"ל. בכל שבת שעה לפני מנחה אני מעביר שיעור תורה. האם מותר לי לתת פרטים לגבי השיעור לאדם שאני יודע שיגיע בריכבו? האם מותר לענות לו כשהוא שואל אותי מתי השיעור מתקיים? כשהוא בא הוא נשאר לתפילת מנחה ולעיתים גם עד צאת השבת. בביתו מסתמא הוא יחלל שבת. מה לעשות?
תשובה: יש לבחון את המציאות האם בזה שיאמר לו את זמני השיעור אכן מסייע הוא לדבר עבירה. לפרסם הודעה לציבור ככלל מותר כי יש בציבור כאלה וכאלה וזו החלטה של כל אחד. אינך מסייע ישירות. אבל אם אומר למישהו ספציפי צריך לפחות להזהיר אותו ולהסביר לו שלא יחלל שבת על מנת להגיע, שישבות במקום סמוך וכיו"ב. כי ביהדות אף אם המטרה נעלית אין היא מקדשת את האמצעים. זה לא כמו אצל הקומוניסטים, אצלינו הדרכים לקרב יהודי ליהדות צריכים להיות בכשרות, עבירה לא יכולה לשמש בתור אמצעי למצווה. לכן אם יש בזה חשש שמסייע לדבר עבירה שלא יודיע לו.
שאלה: החלפת חזן כש"חיוב" מגיע מאוחר: נהוג בכמה בתי כנסיות, שבעל חיוב שאיחר לביהכנ"ס וכדו מחליף את הש"ץ ב"אשרי" שאחר החזרה. האם לא ראוי שאת הקדיש שאחרי "ובא לציון גואל" יאמר מי שהיה ש"ץ בתפילת העמידה?
תשובה: לכתחילה אכן ראוי שהשליח ציבור ישאר עד אחרי קדיש של 'אשרי ובא לציון', ההחלפה הזו לא כל כך נכונה, בסידור עולת ראיה בסוף, כמדומני, מביא בשם האדר"ת שלכתחילה, לפחות, לא נכון להחליף את הש"ץ ב'אשרי', אבל בדיעבד זה לא מעכב כמו שאם הש"ץ נתקע ומחליפים אותו שזה ר.
שאלה: יחוד עם שני גברים: האם אני עוברת על איסור יחוד כשאני נמצאת עם 2 גברים בחדר נעול?
תשובה: אם שני האנשים הם כשרים היינו יראים ושלמים לא קלי דעת, אין בזה איסור יחוד מהתורה, אבל בדורינו קשה לומר מי נחשב כשר. לכן לכתחילה תחמיר ולא תתייחד עם שני גברים. מכל מקום מן התורה אין בזה ייחוד.
שאלה: "המוציא" על סופגניה: מרן השו"ע בס קסח סע יג כתב בזו הלשון: "אפילו דבר שבלילתו עבה אם בשלה או טגנה אין מברך עליה המוציא. ויש חולקין ואומרים שכל שתחילת העסה עבה, אפילו רככה אחר כך במים ועשאה סופגנין. מברך עליה המוציא. וירא שמים יצא ידי שניהם ולא יאכל אלא על ידי שיברך על לחם אחר תחילה". האם לבחורי ישיבה יש להמליץ להחמיר לאכול בתוך הסעודה סופגניות? מה נקרא ירא שמים לעניין זה?
תשובה: ירא שמים זה מי שרוצה לצאת ידי כל השיטות. אבל בעניין ברכת סופגניה, היות ולא נאפתה כלל רק טוגנה, התבשלה, בשמן עמוק, מה שאינו מאפה תנור לא נחשב לחם לעניין ברכת 'המוציא', על פי הפסוק בתוכחה 'ואפו עשר נשים לחמכם בתנור אחד' האפוי בתנור קרוי לחם. מקובל לפסוק שמה שבושל בשמן עמוק אינו 'המוציא'.
שאלה: בירור סכו"ם - בקשת הבהרה: לכבוד הרב יתכן ולא הסברתי את עצמי מספיק ברור בנוגע לשטיפת סכו"ם בשבת ובמחכ"ת אני רוצה להבהיר את שאלתי מלפני שבוע בנוגע לשטיפת סכו"ם בליל שבת. אני מעדיפה לשטוף את המזלגות לחוד וכו רק בגלל שזה נוח לי לצורך השטיפה כרגע, כי קל לסבן יחד כמה מזלגות ביחד ולשטוף אותם ביחד וכו. שאלתי היא האם נוחות זו (וזאת לא הערמה ח"ו כי כך אני עושה תמיד) מותרת אף בשבת?
תשובה: זו בעיה גם באופן זה כי את בוחרת רק את המזלגות לשוטפן מתוך התערובת וזה לא נכון לעשות כן, אלא כפי שכבר אמרנו מה שעולה ביד תרחצי ואח"כ מותר לשים אותו אף בתא המיוחד לסוגו אם את מעוניינת בכך, אבל אין היתר אחר למה ששאלת.
שאלה: לימוד במורה נבוכים: אני נוהג ללמוד מורה נבוכים בחברותא כ-45 דקות ביום. אדם צעיר בבית המדרש טען בפני היום שלימוד מורה נבוכים אינו מקדם עניין עבודת ה. מה דעת כבוד הרבנים בעניין זה? האם עלינו להפסיק ללמוד ב"מורה"?
תשובה: אין זה נכון לומר שלימוד מורה נבוכים אינו מקדם בעבודת ד', אך יש בהחלט ספרים רבים של אמונה שמחזקים את האמונה ואת עבודת ד'. ואם השאלה מה להעדיף? לא אוכל להציע בלי לדעת מה כבר למדתם.
שאלה: קריאה בשם אותו האיש: האם אי-הקריאה בשמו של אותו האיש, מייסד הנצרות, היא הלכה או מנהג? ומדוע האיסור הוא דווקא בשם איש זה, ולא גם בשמות רשעים אחרים במהלך ההיסטוריה שגרמו לעם ישראל צרות איומות?
תשובה: יש איסור לקרוא בשם ע"ז שנאמר: "ושם אלוהים אחרים לא תזכירו לא ישמע על פיך". וכיון שאותו האיש עשה עצמו אלוה, וכבר נתנבא עליו בלעם: "לא איש אל ויכזב", לכן לא היו מזכירים את שמו, אלא קוראים עליו ימח שמו וזכרו, או בקיצור: יש"ו. זו הסיבה שהוא שונה בענין משאר צוררי ישראל. הרב רואי מרגלית.
שאלה: להוכיח את ההורים: האם מותר להוכיח הורים? אם כן, באיזה אופן (לא תמיד ניתן לעשות עצמך כשואל ולא כמוכיח עפי הקיצוש"ע)?
תשובה: שאלת חכם חצי תשובה, כמו שהזכרת מותר להעיר להורה לא כמוכיח אלא כשואל, וצריך להעיר בצורה מכובדת מתוך קצת הכנעה, כיבוד הורים לא משתנה גם במקרה כזה, גם כשמוכיחים צריך לשמור על כבודם, (זוהי המצווה וגם כדי שהמסר יקלט) צריך חכמה איך לעשות זאת בסגנון לא מעליב וממילא יבין.
שאלה: דילוג ברכה בתפילת שמונה עשרה: מה הדין במקרה שבו אדם טעה והחליף את מקומה של אחת מברכות שמו"ע ואמר כבר את שם ה במהלכה? האם יחתום את הברכה או יפסיק באמצע?
תשובה: אם אדם דילג על ברכה או אמר ברכה במקומה חוזר לתחילת הברכה שדילג וממשיך משם על הסדר אף שחוזר על ברכות שאמר כבר. ואם סיים תפלתו ונזכר שדילג על ברכה חוזר לראש התפלה. הרב רואי מרגלית.
שאלה: בצל מטוגן שעבר עליו הלילה: בשו"ע (הל שמירת הגוף והנפש סעי ז) מביא אחרי דין זה את הדין ש"לא יאכל שום קלוף או בצל קלוף או ביצה קלופה שעבר עליו הלילה מפני שרוח רעה שורה עליהם. אם טיגנו בצל והכניסו למקרר, בלי תבלינים. האם הבצל מותר באכילה או לא?
תשובה: בצל שטוגן או בושל ועבר עליו הלילה מותר באכילה (כף החיים יו"ד קט"ז, תוספות חיים). הרב רואי מרגלית.
שאלה: מצות ציצית-גדילים?: מה ההגדרה של המושג גדילים בדיוק האם גדלים אלו החוטים ואם כן, איך למדה הגמ מהמלה הזאת שיש חיוב לארבע חוטים?
תשובה: נוי ציצית שיהא שליש מהחוט גדיל (החלק של הקשרים והחוליות) ושני שליש ענף (החלק של החוטים). הגמ' במנחות לומדת גדיל - 2 חוטים (כי חוט אחד מתלפף על חברו), "גדילים תעשה לך"- 4 חוטים (2 גדילים - מיעוט רבים שנים). הרב רואי מרגלית.
שאלה: קריאת שמע פעמיים: בימות השבוע אני קורא קריאת שמע לפי זמן המגן אברהם. בשבת יוצא לפעמים שהתפילה מתאחרת ואני מגיע לקריאת שמע אחרי זמן זה (לפי הגר"א). האם צריך לקרוא ק"ש בבית לפי זמן מג"א? לגבי מצוות זכירת יציאת מצרים - האם צריך שוב לכוון לצאת בה בפעם השנייה או שטוב דדוקא לכוון לצאת בה עם הציבור ולא בבית?
תשובה: שאלה נכונה. יקפיד כמו המגן אברהם היות וזה דאורייתא. לכן אם מתפלל במניין שלא יגיע לקריאת שמע לפי זמן המג"א יקום מוקדם ויקרא ק"ש בבית (לפחות שתי פרשיות) ואח"כ וודאי שיקרא שוב עם הציבור כדי לקרוא אותה בברכותיה, לגבי יציאת מצרים חיובה הוא לזכור ביום ולא משנה מתי, לכן לא משנה אם יזכיר קודם או אחרי.
שאלה: ברכה על טלית: לרב האם כאשר עולים להגביה ספר תורה ומתעטפים בטלית לשם כך, יש לברך על הטלית?
תשובה: היות ומתעטף לא לשם קיום מצוות ציצית רק משום כבוד הציבור, כמו כהן העולה לשאת כפיו, לא טעון ברכה.
שאלה: סעודה שלישית אחר שקיעה: האם ניתן להתחיל בסעודה שלישית ללא המוציא לפני השקיעה (או בתוך 13.5 דקות לאחר השקיעה) ולהמשיכה עד מוצאי שבת, או שרק אם אכל המוציא מותר להמשיך אל תוך הלילה?
תשובה: רק אם אכל המוציא יכול להמשיך אל תוך הלילה אך אם סעד סעודה שלישית בשאר דברים כיון שאינם נחשבים לחשובים כ"כ פוסק בשקיעה (משנב"ר סימן רצ"ט, ילקוט יוסף שבת). הרב רואי מרגלית.
שאלה: חידון נושא פרסים בשבת: האם ניתן לערוך חידון נושא פרסים לנוער במסגרת אירוח פרשת שבוע לנוער באחד מבתי הישוב בערב שבת
תשובה: אין בעיה לעשות חידון ולחלק פרסים אם יש בפרס צורך לשבת, כגון דבר מאכל, ואם זה דבר שלא נצרך לשבת, מקבל הפרס צריך להתכוון לא לזכות במתנה עד מוצ"ש (שש"כ פכ"ט). הרב רואי מרגלית.
שאלה: דת היילוד על ידי אמו?: כבוד הרב כתב שדת היילוד נקבעת ע"פ אמו, והביא ראיה מבן האשה הישראלית (פר אמור). והרי בן האשה הישראלית נולד לפני מתן תורה כמ"ש רש"י, בזמן שהיילוד היה מתייחס אחרי אביו (כך למדנו בכוזרי)?
תשובה: דת היילוד איננה נקבעת על ידי האם, אלא שייכותו לעם ישראל ולאו דווקא לדת ( גם אם יהודיה התנצרה, חס ושלו', בנה יהודי לכל דבר). מה שכתבת כי האשה ישראלית היתה לפני מתן תורה, כבר ביציאת מצרים, נבחרנו מכל העמים להיות עם לד', כנאמר פעמים רבות "אשר הוצאתיך מארץ מצרים להיות לכם לאלוקים". כבר במכות הראשונות במצרים נאמר "והפליתי בין עמי ישראל לבין מצרים".
שאלה: חיזוק לנוכח המצב: אני מרגישה מצוקה נוכח המצב. כל כך "חשוך" בימים אלו, הרבה רוע, שחיתויות, איך מתמודדים? אני מוצאת עצמי בלי כלים במלחמת הקיום, כי אני לא מסוגלת להשיב בהתנהגות של רשעות, ולא פעם כשעושים טוב זה מתורגם כחולשה ודרך לניצול. כמעט בכל מקום המעגל העיקרי הוא חומריות. (לפחות מהמקום שאני רואה זה נכון גם בעולם הרוח), "בעל המאה הוא בעל הדעה" בדרך כלל. אני יודעת ומרגישה בעומק נשמתי שאנחנו לפני גאולה ובמודעות גבוהה ב15 השנים האחרונות ( אני חיה בסביבה לא דתית ודואגת להעביר רגשות ומחשבות הגאולה למי שסביבי - ואני מקבלת סימנים שזה מופנם הרבה פעמים). אין לי כח לעבור עוד 15 שנים כמו אלו של השנים האחרונות והיום, בציפיה לימים טובים, אם לא היום מחר זה מאוחר מדי. אני בלי סוף מבקשת מבורא עולם שיתמו חטאים ורשעים אינם, פשוט לחיות בסביבה של טוב לבב, בלי המירוץ המטורף. צמתי, ביקשתי, ניסיתי לארגן יום תפילה, זכיתי פה ושם לקיים "כמה מצוות", אבל אני בלי כח. מה עושים?
תשובה: בזמן תהליך הגאולה ישנם גם מצבים קשים, הרמח"ל כותב שלפני הגאולה ינתן שלטון ללא מיצרים לרע לא בגלל שאנחנו חייבים אלא שהדין נותן שעל מנת שידעו להעריך את האור כשיגיע צריך קודם להיות חושך. אבל עם ישראל נמצא כבר בסוף הגלות, ועיקר הבעיות והסיבה להם הם החולשות הרוחניות שבתוך עם ישראל, אבל מי שמאמין בהשגחת ה' על עמו לא יתייאש גם אם בדרך הטבע לא רואים מוצא. בפרשת 'ויצא' נאמר על יעקב אבינו 'ויפגע במקום' דרשו ח שתיקן יעקב אבינו תפילת ערבית, משמעות הענין היא, יעקב אבינו אינו אדם פרטי שתיקו לו באופן אישי, יעקב מקפל את כל כנסת ישראל לדורותיה, והוא נטע בלבו ובלב כל צאצאיו עד סוף כל הדורות את כח ההשרדות גם במצבים קשים, יש לנו את הכח הזה, זוהי תפילת ערבית 'אמת ואמונה' להאמין בנצחיותו של עם ישראל, שכל היסורים נובעים בגלל החולשות הרוחניות שלנו אבל הכל זמני, והבטיחה תורה שישראל יחזרו בתשובה, כך פוסק הרמב"ם, יכול להיות שלפני כן תהיה קריסה של המערכות (מערכת החינוך במדינה, מערכת המשפט וכיו"ב) על מנת שמתוך כך עם ישראל יבין באיזו דרך ישכון אור ותבוא הגאולה השלימה, לכן שומה עלינו לא ליפול ביאוש, להחזיק מעמד, לעשות מה שביכולתינו וכל דבר קטן תורם ומקדם את עם ישראל כולו, צריך לנשום עמוק אלו תהליכים אלוקיים הסטוריים, ולקבל את הדין באהבה. עוד על היחס למדינה ולמגרשים יהודים בשמה. מה עוד ניתן (היה) לעשות למניעת גירוש אנשי גוש קטיף? עוד דרכי התחזקות לאחר גירוש וייאוש.
שאלה: זמן תפלה וסדר נטילת ידים: 1. עד מתי בדיוק מותר ואפשר להתפלל שחרית? כבר שמענו דיעות רבות לכאן או לכאן? האם גם אחרי 12 בצהריים? האם לפני? האם רק חלק או הכול? מה יעשה אם עבר הזמן? 2. כשקמים יש ליטול ידיים לפני הליכה של ארבע אמות, ככתוב בשו"ע. אלא שלא הבנתי: איזו סוג של נטילה יש ליטול בהשכמה? הרגילה 3 לימין ו 3 לשמאל או לסירוגין? או שמא בהשכמת הבוקר יש ליטול את שניהם בזו אחר זו? ואם כן איזו ברכה יש לברך לאחר מכן?
תשובה: א. כתב השו"ע בסימן פ"ט זמן תפלת שמונה עשרה מצותה שיתחיל עם הנץ החמה.ונמשך זמנה עד סוף ארבע שעות (זמניות בערך 10 בבוקר) שהוא שליש היום. ואם טעה או עבר והתפלל אחר ארבע שעות עד חצות, אף ע"פ שאין לו שכר כתפלה בזמנה, שכר תפלה מיהא איכא. והוסיף הרמ"א: ואחר חצות אסור להתפלל תפלת שחרית. ולכן אם עובר הזמן מתפלל תפלת שמו"ע פעמיים במנחה. ק"ש וברכותיה היא עד שלש שעות (זמניות בערך 9 בבוקר) ובדיעבד עד ארבע שעות. שאר התפילה אפשר כל היום לומר. ב. הנטילה בהשכמה היא לסירוגין שלש פעמים, כלומר: נוטל ימין ואח"כ שמאל ושוב ימין ושוב שמאל וכך עוד פעם, ואח"כ מברך ברוך אתה.אשר קדשנו במצותיו וצונו על נטילת ידים. הרב רואי מרגלית.
שאלה: נטילה עם לק על הידיים: אני שמה לק על ציפורני. האם כשחלק מהלק מתקלף אני צריכה ליטול ידיים? האם צריך ליטול?
תשובה: השו"ע בסימן קסא סעיף ב' כותב שכל דבר שאינו מקפיד עליו אינו חוצץ ולכן נשים שדרכן לצבוע ידיהן לנוי אינו חוצץ בנטילת ידים ויכולה ליטול ידיים לסעודה, אבל אם יורד הצבע ומקפידה עליו כיון שלא נראה יפה צריכה לחדשו או להורידו כליל. הרב רואי מרגלית.
שאלה: יצאתי עם בחור ברמה דתית נמוכה: אני בת 23. יצאתי עם בחור בן 28 כ-4 חודשים. רמת הדת שלו נמוכה משלי למרות שהוא רוצה להתקדם ולהתחזק. מכל מקום לא ראיתי לנכון להמשיך את הקשר ולכן נותק. מה דעת הרב על קשר עם בחור לא ברמה דתית כשלי ומה נכון לעשות בעתיד?
תשובה: יש להעדיף בחור ברמה דתית גבוהה. כי קשה לסמוך על הבטחות של בחור שהוא ישתפר. אלא אם כן את מכירה את כוחותיך ואת בטוחה שתוכלי לחזק את הבחור ולהרים אותו לרמה דתית גבוהה.
שאלה: ההצעות שלי לא רציניות: אני בת 18. אני יוצאת לפגישות ולא כל כך מרוצה מהפגישות והבחורים שמציעים לי, למרות שאני לא בררנית ומנסה להשתדך. כשאני יוצאת עם מישהו מסתבר שהוא לא רציני ולא אמיתי ולא ברור מה הוא רוצה. איך לנהוג בעתיד שהמצב יהיה יותר קל ופשוט?
תשובה: עליך לברר מראש אם ההצעה שמצעים לך עונה על מה שאת רוצה. לברר באופן מוסמך אם הבחור רציני, אמיתי, בעל מדות. ויש לו שאיפות טובות מתאימות לשאיפות שלך, ויש לו כוחות להגשים את השאיפות. ורק אחר הברור הזה על ידי אנשים שאפשר לסמוך עליהם, תסכימי להפגש, ואז לא יהיו לך אכזבות. ורק ישאר לך לבחון את ההתאמה האישית ביניכם.
שאלה: כוחה של תפילה: מה כוחה של תפילה בעניין של בקשות כמו זיווג שלא תמיד רואים ישועות, וגם אם זה לא מסידור אלא בעל פה ומבקשת ממנו ישירות כהתבודדות איתו
תשובה: כוחה של תפילה מעומק הלב גדול מאוד גם אם לא רואים את התוצאות מיד, כי יש חשבונות למעלה שאנו לא יודעים וודאי שזה לטובתנו, גם אם דברים מתעכבים. וצריך להמשיך לעשות השתדלות בתפילה ובמעשה ולא להתייאש, ובכל נוסח שתתפללי זה טוב כי רבונו של עולם רוצה את הלב ("רחמנא לבא בעי"). בהצלחה הרב רואי מרגלית.
שאלה: שיחת טלפון לפני תפילה: בנות בגיל תיכון שאני מחנכת שואלות אם ראוי ומותר להתקשר להורים לשיחת חולין לפני תפילת שחרית, היות וזה הזמן הפנוי להם ביותר. השאלה התעוררה בעקבות הלכה שנקראה בספרו של הרב "תפילת נשים".
תשובה: אם הבנות ממילא דוחות את תפילתן עד לזמן שכל התלמידות מתפללות ביחד, ונותר להן עוד זמן עד התפילה, מותר להן לדבר עם ההורים שיחת חולין, ואף ללכת ולהקדים להם (ויעויין עוד בהערה 5 בפרק ח). כאשר הן עומדות להתפלל שחרית בזמנן החופשי, אזי אסור לשוחח שיחת חולין לפני התפילה (כמבואר שם ח, ה).
שאלה: "גיבוש" בעבודה : במקום עבודתי מארגן ועד העובדים תוכנית "גיבוש". התוכנית כוללת שלושה ימים במלון באילת כולל לינה וטיולים -ללא בני הזוג. אני חדש במקום העבודה ואני בתפקיד ניהולי כך שאי ההשתתפותי תגרום לתחושה רעה בקרב העובדים שלי ולהערכה לא טובה מצד ההנהלה. אשתי מתנגדת לכך בטענה שזו פגיעה קשה בזוגיות שלנו ואין זו "רוח ההלכה" למרות שהוא בוטחת בי שאקפיד לשמור על כל כללי ההלכה. האם ראוי להשתתף בתוכנית כזאת?
תשובה: במבט ראשון אשתך צודקת. רק אם תברר היטב מה יהיה בדיוק האופי של התכנית ושהאוירה תיהיה נקיה מכל הנהגה שלא כראוי, אז יהיה מקום לשקול להצטרף. וכמובן הטוב ביותר הוא להשפיע שהגיבוש יכלול גם את בני הזוג.
שאלה: מה פתאום הלל?: מדוע אנשי א"י השלמה המתנחלים וכל אנשי הימין הדתיים (ובתוכם הרב שליט"א) נוהגים לומר הלל ועוד תחילה וסוף בימי העצמאות. אם זה היה ללא ברכה ניחא, אבל עם ברכה? אפילו בראש חודש וחול המועד לא אומרים
תשובה: אינני יודע אם כל אנשי הימין הדתיים נוהגים לומר הלל ביום העצמאות. אני בכל אופן, אומר הלל בלי ברכה. אבל אומר לך את טעמם של אלו המברכים, כפי שנכתב ע"י גדולי תורה ופוסקים חשובים. הלל בר"ח וחול המועד נאמר בגמרא כמנהג ועל כן אין לגמור בו את ההלל. לכן, נחלקו הפוסקים האם מברכים על מנהג או לא. לעומת זאת, הלל בחנוכה נאמר ע"פ דברי ח כי נביאים ראשונים תקנו לומר הלל על נס גדול שארע לעם ישראל בארה"ק. ברור שיום העצמאות הוא נס גדול שארע לעם ישראל באה"ק, ועל כן הוא חייב באמירת הלל. אמנם, יש עוד הרבה שאלות בדבר, כמו, האם בכוחנו בדור זה לתקן ברכה או לא? וכן שאלות אחרות, שדנו עליהן באריכות רבנים חשובים, ואם תרצה עיין שם.
שאלה: לרכב על סוסים בחול המועד: האם מותר לאכף סוסים בחול המועד? אני מתכוון גם להכנת הסוס לרכיבה בבוקר וגם להכנה באמצע היום (שהיא הרבה יותר קצרה).
תשובה: אם אין מלאכול שכרוכות בכך, בעקרון מותר להכין סוס לרכיבה במועד.
שאלה: ריבית במסי וועד הבית: האם מותר לוועד מקומי לגבות ריבית ממסים שלא שולמו בזמן?
תשובה: ריבית - לא. אך קנס שאינו מצטבר עם הזמן - מותר.
שאלה: התגייסות לצבא: האם הלכתית באמת מותר להתגייס לצבא שלא נוהג ע"פ תורתנו הקדושה ויש בו בעיות חמורות של צניעות ו"מוסריות" במלחמה שנוגעת בפיקוח נפש ממש של החיילים וכן האין זה נחשב שותפות וסיוע לדבר עבירה כשהצבא משמש ככלי לגירוש יהודים וכו אבקש מהרב שאם אינו רוצה לענות את דעתו המלאה בגלל פרסום השאלה שיענה לי אישית.
תשובה: השירות בצבא ככלל חוץ מהדברים השליליים הנעשים שם, הוא דבר חשוב, הצבא שומר על המדינה שצבאות אויבי ישראל לא יכנסו ויפגעו ח"ו, ומאבטח את היישובים. וזהו וודאי הצלה מפיקוח נפש. יש דברים שהם עבירה על התורה ואסור לעשותם, גם על פי כללי הצבא אין לכוף חייל לעבור על דתו, למשל אסור למפקד לתת פקודה לחייל להתגלח בשבת משום שבמוצאי שבת יש מסדר, וכמו כן פקודה לפנות יישוב בארץ ישראל היא נגד התורה ואסור לקיימה זה לא סירוב פקודה, חיילינו תמיד מקפידים לשמור על פקודות הצבא ולהיות חיילים טובים, כאן זה לעבור על התורה וחוקי התורה הם מעל לחוקי המדינה. אבל עצם השירות זהו פיקוח נפש, גם בשבת מותר לעשות פעילות בטחונית שוטפת משום פיקוח נפש. אלא שכל יחיד צריך להמנע מעשיית הדברים השליליים. איך אפשר לומר שאדם לא ישרת בצבא משום שעושים שם עבירות שונות?!
שאלה: היתר מכירה לטבילת כלים: ראיתי שהרב אמר שניתן לעשות היתר מכירה של כלים לא טבולים לגוי וכך הכלים בצלי בבית יהיו שאולים ואוכל להשתמש בהם לזמן בלתי מוגבל. כיצד עושים זאת?
תשובה: פסק זה, שניתן למכור כלים לגוי ולהינצל מעבירה על שימוש בכלים שאינם טבולים שמעתי מפי הרב מרדכי אליהו שליט"א. דרך הביצוע היא בנתינת הכלים לאדם שאינו מבני הבית ויגביהם לשם קניין לאותו גוי. לאחר מכן ניתן להשתמש כפי שנזכר.
שאלה: נטילת ידיים לאחר שנת צהרים: הבנתי שלאחר שינה של מעל חצי שעה אפילו ביום צריך לנטול ידיים. כמה נטילות צריך בכל יד?
תשובה: נטילה שלש פעמים לסירוגין כמו בשחרית אך בלי ברכה. הרב רואי מרגלית.
שאלה: נסיעה לגוש קטיף ולשקר להורים: אני חייל המשרת קרוב לבית. בשבת הקרובה אני רוצה לנסוע לגוש קטיף. הורי גם מבינים את חשיבות א"י אבל מעדיפים שאתמוך מהבית. אני יכול לומר לאן אני נוסע ואז כל הבית יהיה על קוצים ואני יכול לשקר כדי לא להדאיג אותם. מה עלי לעשות?
תשובה: לא נכון לשקר. ואם אין אתה יכל להעלים מהם בלא לשקר תאמר להם את האמת. אין כל סיבה שהם ידאגו ואתה רשאי לנסוע לגוש קטיף.
שאלה: פולארד תמורת ברגותי?!: לאחרונה יש דיבורים על עיסקה בה ישוחרר אחינו היקר והאהוב ורבינו במסירות נפש יהונתן פולארד בתמורה לשחרורו של הרוצח המנוול ברגותי יש"ו שר"י. רציתי לשמוע מהי דעת ההלכה בנידון?
תשובה: פדיון שבוים הוא מצוה גדולה ועלינו לשלם גם מחיר כבד עבור שחרורו של יהונתן פולארד שמסר את חרותו למען בטחון ישראל והנמק בכלאו. אך צריך לשקול בכובד ראש אם לשחרר תמורתו אדם שעלול להביא עלינו סכנת נפשות חמורה. עוד בנושא זה מאת הרב. לתשובת הרב רואי מרגלית.
שאלה: לחזק בנות על ידי לימוד: האם שייך להציע לבנות ללמוד תורה בכדי להתחזק? לומר לבת: "תלמדי משניות עם פירוש קל עד שתגמרי את כל סדר מועד" וכדו?
תשובה: גם לבנות וגם לבנים אפשר להציע הצעות אחרות ברוח זו כגון ללמוד ספר בתנ"ך או מסילת ישרים או מסכת אבות או פרוייקט מסויים בתחום החסד כגון אימוץ ילד חולה לתקופה של כמה חודשים, או טיפול בזקן או זקנה וכד'.